Aleksib

Aleksi Antti Kaarlo ”Aleksib” Virolainen (s. 30. maaliskuuta 1997) on suomalainen Counter-Strike 2 -ammattilainen. Hänen roolinsa joukkueessa on pelinsisäinen johtaja (In-game leader), joka vastaa taktisista päätöksistä pelin aikana. Hän on edustanut kesäkuusta 2023 lähtien Natus Vincere -joukkuetta.

Virolainen on kaikkien aikojen menestynein suomalainen Counter-Strike-pelaaja. Hän voitti ensimmäisenä suomalaisena major-turnauksen, kun NaVi voitti PGL Major Copenhagenin maaliskuussa 2024.

 Tausta 
Aleksi Virolainen syntyi perheen kolmantena lapsena kahden siskonsa jälkeen. Hän harrasti nuorena jalkapalloa, mutta kiinnostui enemmän elektronisesta urheilusta. Virolaisen mukaan hän tutustui kilpailullisiin videopeleihin vuonna 2007 tai 2008, ja kertoo aina olleensa kilpailuhenkinen. Hänen äitinsä on nimeltään Iitu ja isä Ilta-Sanomien toimittajana toiminut Antti Virolainen.

 Ura 
Virolainen aloitti ammattilaisuransa Recursive eSports -joukkueen riveissä syyskuussa 2015 ja pelasi joukkueessa tammikuuhun 2016 asti. Hän pelasi satunnaisissa joukkueissa lyhyempiä aikoja samana vuonna ennen kuin liittyi suomalaiseen ENCE eSportsiin elokuussa ja lähti joukkueesta joulukuussa. Joukkue voitti syyskuussa IeSF World Championship 2016 -turnauksen ja ansaitsi voittorahoja 10 000 dollaria. Virolainen oli finaalissa joukkueensa paras pelaaja 1,34 keskiarvolla.

Virolainen liittyi ENCORE -joukkueeseen joulukuussa nopeasti ENCE:stä lähtemisen jälkeen. Joukkue tuli toiseksi Lantrek 2017 -turnauksesta maaliskuussa 2017. Virolainen lähti joukkuueesta saman vuoden toukokuussa. Hän liittyi suomalaisorganisaatio HAVU Gamingiin lähes välittömästi ENCORE:n jälkeen. HAVU:n kanssa Virolainen voitti monia C-tason turnauksia, kuten NeSA 2017, 	ESPORTSM.fi 2017 Finals ja Lantrek 2018. Lisäksi HAVU voitti monia B-tason turnauksia, kuten Nordic Championship Season 1 ja Assembly Winter 2018. 

 ENCE eSports (2018–2019) 

Virolainen siirtyi uudestaan ENCE eSportsiin huhtikuussa 2018. Joukkue voitti GG.BET Majestic -turnauksen kesäkuussa, mikä tiesi sille paikkaa ESL One: Cologne 2018 -suurturnaukseen heinäkuussa. ENCE voitti kesäkuussa Super Jymyn Vectorama 2018 -turnauksessa. ENCE sijoittui Colognessa 7. sijalle. ENCE voitti suomenmestaruuden ASUS ROG Finnish Championship 2018 -turnauksesta elokuun alussa. Joukkue tuli toiseksi merkittävästä DreamHack Open Montreal 2018 -turnauksesta syyskuussa. 

Virolainen sai finaalissa Kinguinia vastaan 28 tappoa ja kuoli 43 kertaa, joten hänen ratinginsa oli 0,78. Suurimpana voittona, ENCE voitti StarSeries & i-League Season 6 -turnauksen lokakuussa 2018. Virolaisen finaalirating oli joukkueen toiseksi alhaisin 1,04, joka koostui 77 taposta ja 73 kuolemasta. Hän teki keskimäärin 67 vahinkopistettä kierroksella. ENCE oli ensimmäinen suomalainen joukkue Counter-Strike: Global Offensivessa, joka oli voittanut suurturnauksen. Joukkue ansaitsi voittorahoja 125 000 dollaria. Joukkue voitti myöhemmin marraskuussa Assemblyn järjestämän Assembly GameXpo 2018 -turnauksen.

ENCE aloitti vuoden 2019 voitolla Europe Minor Championship - Katowice 2019 -turnauksesta, jossa se voitti Vitalityn finaalissa. Maaliskuussa joukkue hävisi maailmanlistan ensimmäisenä olleelle Astralikselle erittäin merkittävillä Katowicen majoreilla. ENCE oli vähällä pudota turnauksessa jo ennen pudotuspelejä, kun se hävisi toisessa lohkovaiheessa kaksi ensimmäistä ottelua. Lopulta joukkue kuitenkin voitti kolme ratkaisevaa ottelua ja pääsi turnaukseen. ENCE sai kesäkuussa hopeaa DreamHack Masters Dallas 2019 -turnauksesta, jossa se hävisi Liquidille finaalissa. Virolaisen semifinaalirating FaZe Clania vastaan oli turnauksen alhaisin 0,84. 

Finaalissa hän sai yhden merkittävän kolmen tapon kierroksen ja 0,94 ratingin. Seuraavan hopean joukkue sai noin kuukauden päästä erittäin merkittävästä järjestetystä Intel Extreme Masters XIV - Chicago -turnauksesta. Virolainen erotettiin ENCE:stä elokuussa 2019, ja joukkueeseen hankittiin tilalle Miikka ”suNny” Kemppi. Siirto oli erittäin kohuttu, koska ENCE oli silloin maailmanlistan neljäntenä. Virolainen kertoi itse potkujen satuttaneen ja loukanneen häntä.

 OG (2019–2021) 
Virolaisen kerrottiin liittyneen Dota 2 -menestyksestä tunnetun OG:n listoille lokakuussa 2019. Joukkue sai pronssia joukkueen ensimmäisestä ottelusta, joka oli cs_summit 5. Virolainen sai hävityssä semifinaalissa Mouzia vastaan 32 tappoa ja kuoli 58 kertaa. Joukkue tuli toiseksi Flashpoint Season 2 -turnauksesta joulukuussa 2020 ja sai 250 000 dollaria tappiorahaa. Virolaisen keskiarvo oli finaalissa Virtus.prota vastaan joukkueen alhaisin 0,89.

Joukkue voitti kesäkuussa 2021 Spring Sweet Spring #2 -turnauksen voittamalla Entropiqin finaalissa. Virolaisen keskiarvo oli finaalissa 1,01.

 G2 ja Ninjas in Pyjamas (2022–2023) 
Virolainen liittyi G2-joukkueeseen täydentämään joukkueen avauskokoonpanoa ennen kauden 2022 alkua. Joukkue tuli nopeasti hopealle IEM Katowice 2022 -turnauksesta. Virolainen sai finaalissa yhteensä 0,81 keskiarvon saatuaan 54 tappoa ja kuoltuaan 87 kertaa. Tulos oli joukkueen toisiksi alhaisin. Joukkue sijoittui heikosti Antwerpin majoreilla 9. sijalle. Joukkueen menestys olikin vuoden 2022 alussa kaukana odotetusta. Virolainen kertoi etsivänsä uutta joukkuetta heinäkuussa. G2:n kerrottiin uudistavansa kokoonpanoa heikkojen sijoitusten vuoksi.

Virolainen liittyi Ninjas in Pyjamasiin elokuussa, kun Nicolas ”Plopski” Gonzalez Zamora penkitettiin. Joukkueen kommunikointikieli vaihdettiin ruotsista englanniksi siirron myötä. Joukkue voitti nopeasti Svenska Cupen 2022 -turnauksen lokakuussa. Virolaisen keskiarvo oli finaalissa 1,20. NiP selviytyi huonosti sijalle 11. Pariisin Majoreilta.

 Natus Vincere (2023–) 
Natus Vincere julkisti virallisesti Virolaisen, kun se paljasti uuden kokoonpanonsa kesäkuussa 2023. Joukkue tuli toiseksi ESL Pro League Season 18 -turnauksesta lokakuussa. Virolaisen rating oli finaalissa joukkueen toisiksi alhaisin 0,82. 

Virolainen voitti maaliskuussa 2024 NaVin kanssa ensimmäisen Counter-Strike 2:n major-turnauksen, PGL Major Copenhagenin. Hänestä tuli kaikkien aikojen ensimmäinen Majorit voittanut suomalainen. Virolainen oli finaalissa FaZe Clania vastaan joukkueensa keskitasoa saatuaan 32 tappoa ja kuoltuaan 38 kertaa.

Virolainen voitti NaVin kanssa erittäin merkittävän Esports World Cupissa pelatun Counter-Strike-turnauksen heinäkuussa 2024. Hänen ratinginsa oli finaalissa 1,28. Virolainen pääsi samoihin aikoihin joukkueensa kanssa ensimmäiseksi Counter-Strikeen keskittyneen HLTV-sivuston ylläpitämän maailman parhaiden joukkueiden listalla.

Joukkue sai hopeaa IEM Cologne 2024 -turnauksesta elokuussa 2024. Virolainen oli finaalissa Team Vitalityä vastaan joukkueensa keskitasoa 67 tapollaan ja 79 kuolemallaan.

NaVi jatkoi voittojaan syys-lokakuussa ESL Pro League Season 20 -ja IEM Rio 2024 -turnauksista. Virolaisen kerrottiin lokakuun lopulla olevan ensimmäisenä kilpapelaajana ehdokkaana vuoden urheilijaksi.

 Lähteet 

 Aiheesta muualla 

 Aleksib:n pelaajaprofilli Liquipedia-palvelussa
 Aleksib:n pelaajaprofilli HLTV.org-sivustolla
 Docstop: Inside ENCE -dokumentti ENCE eSportsista Yle Areenassa

Luokka:Suomalaiset elektronisen urheilun ammattilaiset
Luokka:Vuonna 1997 syntyneet
Luokka:Elävät henkilöt